
BIROUL  PERMANENT

AL

CAMEREI  DEPUTAŢILOR

Vă înaintăm,  alăturat, raportul asupra propunerii legislative pentru abrogarea Legii nr.275 din 27 decembrie 2017 pentru aprobarea Ordonanței Guvernului nr.23/2017 privind plata defalcată a TVA, trimisă cu adresa nr. PLx.600/2018, Camera Deputaților fiind Cameră decizională. 
În raport cu obiectul şi conţinutul său, propunerea legislativă face parte din categoria legilor ordinare.

	VICEPREŞEDINTE,
Iuliu NOSA

RAPORT
asupra 
propunerii legislative pentru abrogarea Legii nr.275 din 27 decembrie 2017 pentru aprobarea Ordonanței Guvernului nr.23/2017 privind plata defalcată a TVA

În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare, Comisia pentru buget, finanțe și bănci a fost sesizată, spre dezbatere în fond, cu propunerea legislativă pentru abrogarea Legii nr.275 din 27 decembrie 2017 pentru aprobarea Ordonanței Guvernului nr.23/2017 privind plata defalcată a TVA.

Conform prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă  în ședința din 16 octombrie 2018.

La dezbaterea propunerii legislative s-a avut în vedere avizul favorabil al Consiliului Legislativ, avizul favorabil al Consiliului Economic și Social, avizul negativ al Comisiei pentru politică economică, reformă și privatizare și punctul de vedere negativ al Guvernului.

Propunerea legislativă supusă dezbaterii are ca obiect de reglementare abrogarea Legii nr.275/2017. 

Potrivit expunerii de motive, implementarea obligatorie a acestui sistem nu a avut efecte favorabile în economie, situația persoanelor impozabile înregistrate în scopuri de TVA nu s-a modificat semnificativ, iar numărul persoanelor impozabile care au optat voluntar să fie înregistrate în sistemul de plată defalcată a TVA este destul de mic, acestea optând doar pentru a beneficia de facilitatea fiscală prin care impozitul pe profit se reduce cu 5%.

În conformitate cu prevederile art. 61 din Regulamentul Camerei Deputaţilor, republicat, cu modificările și completările ulterioare, membrii Comisiei au examinat propunerea legislativă menţionată mai sus, în şedinţa din data de 04 decembrie 2018.

La lucrările Comisiei și-au înregistrat prezența un număr de 25 deputați, din totalul de 25 de membri.

La dezbaterea acestei propuneri legislative au participat, în calitate de invitați, reprezentanți ai Ministerului Finanțelor Publice.

În urma examinării propunerii legislative şi a opiniilor exprimate, deputații prezenți la lucrări, au hotărât cu majoritate de voturi, să supună plenului Camerei Deputaţilor respingerea propunerii legislative pentru abrogarea Legii nr.275 din 27 decembrie 2017 pentru aprobarea Ordonanței Guvernului nr.23/2017 privind plata defalcată a TVA, deoarece prin abrogarea Legii de aprobare a Ordonanței Guvernului nr. 23/2017 efectele avute în vedere de către inițiatori nu pot avea loc, deoarece ordonanța va rămâne în vigoare, inclusiv cu modificările aduse acesteia prin legea de aprobare.

De asemenea nu sunt respectate prevederile art.6 alin (1) din Legea nr. 24/2000 conform cărora, un proiect de act normativ trebuie să instituie reguli necesare, suficiente și posibile care să conducă la o cat mai mare stabilitate și eficiență legislativă.

În raport cu obiectul şi conţinutul său, propunerea legislativă face parte din categoria legilor ordinare.
	VICEPREŞEDINTE,

Iuliu NOSA
	SECRETAR,
Marilen – Gabriel PIRTEA

